Maumoon Abdul Gayoom
Maumoon Abdul Gayoom (maldiivi keeles މައުމޫނު އަބްދުލް ގައްޔޫމް; sündinud 29. detsembril 1937) on Maldiivide poliitik, Maldiivide president aastatel 1978–2008. Ta valiti 2003. aasta oktoobris kuuendaks viieaastaseks ametiajaks presidendiks 90,28% poolthäältega. Vastaskandidaate ei olnud. Teda on süüdistatud autoritaarses valitsemises ja onupojapoliitikas. Maldiivide esimestel demokraatlikel mitmeparteilistel presidendivalimistel kaotas ta 28. oktoobril 2008 peetud teises voorus opositsioonijuhile ja endisele poliitvangile Mohamed Anni Nasheedile.